A Bizottság 344/91/EGK rendelete

(1991. február 13.)

a hasított kifejlett marhák közösségi osztályozási rendszere alkalmazási körének kiterjesztéséről szóló 1186/90/EGK tanácsi rendelet alkalmazására vonatkozó részletes szabályok megállapításáról

AZ EURÓPAI KÖZÖSSÉGEK BIZOTTSÁGA,

tekintettel az Európai Gazdasági Közösséget létrehozó szerződésre,

tekintettel a hasított kifejlett marhák közösségi osztályozási rendszere alkalmazási körének kiterjesztéséről szóló, 1990. május 7-i 1186/90/EGK tanácsi rendeletre [1] és különösen annak 2. cikkére,

mivel az 1186/90/EGK rendelet és különösen annak 1. cikke rendelkezett arról, hogy a hasított kifejlett marhák közösségi osztályozási rendszerének meghatározásáról szóló 1981. április 28-i 1208/81/EGK tanácsi rendelet [2] által bevezetett közösségi osztályozási rendszert a forgalomba hozott összes hasított testre és féltestre ki kell terjeszteni;

mivel az osztályozott hasított testek azonosításának feltételeit meg kell határozni; mivel az intervencióra szállított termékek jelölésére szolgáló rendszer erre a célra a legmegfelelőbb, és mivel ezért intézkedéseket kell hozni a legutóbb a 2271/90/EGK rendelettel [3] módosított, a marha- és borjúhús-ágazatbeli intervenciós intézkedések részletes alkalmazási szabályainak megállapításáról szóló, 1989. március 29-i 859/89/EGK bizottsági rendeletben [4] és különösen annak 4. cikke (3) bekezdésében megállapítotthoz hasonló jelölések alkalmazására, egyúttal felhatalmazva a tagállamokat, hogy a jelölések elhelyezésére abban megállapított szabályokra vonatkozóan kivételt tehessenek;

mivel egyes tagállamok gyakorlata szerint bizonyos feltételek mellett a címkézés a jelöléssel azonos garanciát biztosít az azonosítás megbízhatósága tekintetében, és ezen túlmenően részletesebb tájékoztatást is lehetővé tesz; mivel ezért helyénvaló a tagállamoknak a jelölés helyett a címkézést megengedni;

mivel az 1208/81/EGK rendelet és különösen annak 3. cikke (1) bekezdése értelmében rendelkezést kell hozni a kategória jelzésére;

mivel – tekintettel bizonyos kisebb vágóhidak korlátozott kapacitására – az 1186/90/EGK rendelet 2. cikke b) pontjából kiindulva rendelkezni kell arról, hogy egy tagállam kérésére el lehessen tekinteni a kötelező minősítéstől, amennyiben ott átlagosan csak kisszámú kifejlett szarvasmarha vágása folyik; mivel a Bizottságnak döntése meghozatalakor figyelembe kell vennie bizonyos körülményeket, különösen az ezen a területen célul kitűzött fokozatos harmonizációt; mindazonáltal annak érdekében, hogy a fentebb említett rendelkezésnek a kisebb létesítményekre történő alkalmazását megkönnyítse, célszerű a tagállamokra bízni ennek a felmentésnek a megadását olyan létesítmények esetében, amelyek éves átlagban legfeljebb heti 75 kifejlett szarvasmarhát vágnak le, illetve olyan állatok hasított testével kapcsolatban, amelyeket lábon vettek meg kizárólag kiskereskedelemmel foglalkozó kereskedőktől és szerződés alapján nekik vágtak le;

mivel abban az esetben, amikor a jóváhagyott létesítmény maga csontozza ki az összes beszerzett és minősített hasított testet, a kötelező azonosításnak nincs többé értelme;

mivel az osztályozást olyan személyzetnek kell végeznie, amely engedéllyel, illetve jóváhagyással igazolhatóan a szükséges képzettségnek birtokában van;

mivel a minősítés megbízhatóságát hatékony ellenőrzésekkel kell igazolni, amelyeket olyan magán-, illetve állami testületek végeznek, amelyek nem állnak kapcsolatban az általuk ellenőrzött vágóhidakkal; mivel lehetségessé kell tenni a helytelen osztályozás büntetését, különösen a felelős személy engedélyének visszavonása útján;

mivel a tagállamokat kötelezni kell arra, hogy tájékoztassák a Bizottságot az 1186/90/EGK rendelet betartatása, és különösen az e rendelet megsértéséért kirótt büntetések érdekében tett lépéseikről;

mivel a Marha- és Borjúhúspiaci Irányítóbizottság az elnök által meghatározott határidőn belül nem nyilvánított véleményt,

ELFOGADTA EZT A RENDELETET:

1. cikk

(1) A hasított kifejlett marhák közösségi osztályozási rendszerének meghatározásáról szóló 1208/90/EGK rendelet alapján osztályozott hasított testek, illetve féltestek az 1186/90/EGK rendelet 1. cikke (1) bekezdésében említett azonosítását a jóváhagyott létesítményekben a húsossági és faggyússági osztályt, illetve kategóriát jelző jelölés segítségével kell végezni.

Ezt a jelölést bélyegzés útján kell végezni letörölhetetlen és nem mérgező tinta használatával, olyan módszert alkalmazva, amelyet az illetékes nemzeti hatóságok jóváhagytak; a betűk, illetve számok magassága két centiméternél kisebb nem lehet. A jelölést a hátulsó negyedeknél a hátszínen a negyedik ágyékcsigolya magasságában, valamint az elülső negyedeknél a szegyhúson a szegycsont vágási szélétől 10 és 30 cm közötti távolságra kell elhelyezni. A tagállamok azonban minden egyes negyeden ettől eltérő elhelyezésről is rendelkezhetnek, feltéve hogy erről a Bizottságot előzetesen értesítik.

(2) A tagállamok a 859/89/EGK rendelet 4. cikke (3) bekezdésének d) alpontja, valamint a 3445/90/EGK [5] bizottsági rendelet 2. cikke (2) bekezdésének sérelme nélkül engedélyezhetik a jelölés címkézéssel való helyettesítését a következő feltételek betartása mellett:

- a címkéket kizárólag a vágást végző jóváhagyott létesítményeknél lehet tartani és felhelyezni; a címkék mérete legalább 5 × 10 cm legyen,

- az (1) bekezdésben említett követelményeken túlmenően a címkéknek a vágóhíd jóváhagyási számát, az állat azonosítási, vagy vágási számát, a vágás dátumát, valamint a hasított test súlyát is tartalmazniuk kell,

- a második francia bekezdésben hivatkozott jelöléseket tökéletesen olvasható módon kell feltüntetni, és semmilyen változtatásuk nem engedhető meg,

- a címkéknek hamisítás ellen védettnek kell lenniük, és az (1) bekezdésben meghatározott helyeken kell azokat minden egyes negyedre jó erősen rögzíteni.

(3) A jelöléseket, illetve a címkéket a negyedek csontozásáig nem szabad eltávolítani.

(4) A kategóriát az 1208/81/EGK rendelet 3. cikkének (1) bekezdése szerint kell feltüntetni.

2. cikk

(1) Valamely tagállam kérésére a Bizottság eltekinthet az 1186/90/EGK rendelet 1. cikkében szabályozott, a kifejlett marhák hasított testének osztályozására vonatkozó kötelezettségek érvényesítésétől olyan jóváhagyott létesítmények esetében, amelyek éves átlagban csak kisszámú kifejlett marhát vágnak hetente; döntésének meghozatalakor a Bizottság figyelembe veszi a vágóhidak kapacitásának alakulását, az osztályozási műveletek szervezését és a célul kitűzött fokozatos harmonizációt az adott területen.

A felmentésnek csak határozott idejű érvényessége lehet.

(2) Az első bekezdés sérelme nélkül a tagállamok dönthetnek úgy, hogy az 1186/90/EGK rendelet 1. cikkében megállapított, a kifejlett szarvasmarhák hasított testének minősítésére vonatkozó kötelezettségek nem vonatkoznak:

- olyan jóváhagyott létesítményekre, amelyek éves átlagban legfeljebb heti 75 kifejlett szarvasmarhát vágnak le,

- olyan kiskereskedőkre, akik élő állatot vásárolnak, és saját számlájukra szerződés alapján vágatják le azokat.

(3) A kifejlett szarvasmarhák hasított teste azonosításának az 1. cikkben meghatározott kötelezettsége nem vonatkozik azokra a jóváhagyott vágóhidakra, amelyek maguk csontozzák ki az összes beszerzett hasított testet.

3. cikk

(1) A tagállamok biztosítják, hogy az osztályozást olyan szakképzett technikus végezze, aki ennek elvégzéséhez engedéllyel rendelkezik. Az engedélyt a tagállam jóváhagyása is pótolhatja akkor, ha az ilyen jóváhagyás megfelel a képesítés elismerésének.

(2) Az 1186/90/EGK rendelet 1. cikkében tárgyalt létesítményekben a minősítést egy, a vágóhídtól független testület a helyszínen ellenőrzi előzetes értesítés nélkül. Az ellenőrzéseket háromhavonta legalább kétszer kell elvégezni a jóváhagyott és minősítést végző összes létesítményben, és azoknak legalább 30, találomra kiválasztott hasított testre kell kiterjedniük. A 2. cikk (2) bekezdésében hivatkozott jóváhagyott létesítmények esetében azonban az ellenőrzések gyakoriságát háromhavonta egyszeri ellenőrzésre lehet csökkenteni.

Olyan esetekben, amikor az ilyen ellenőrzések alkalmával jelentős számú helytelen minősítés vagy a szabályokkal ellentétes azonosítás bizonyosodik be, meg kell növelni az ellenőrzött hasított testek számát, valamint a helyszíni ellenőrzések gyakoriságát, és vissza lehet vonni az előző bekezdés szerinti engedélyt.

(3) A tagállamok tájékoztatják a Bizottságot azokról az intézkedésekről, amelyeket az 1186/90/EGK rendelet 3. cikkének alkalmazása érdekében hoztak, továbbá azokról a büntetésekről, amelyek a jogsértésekért járnak, különös tekintettel a pecsétek és címkék hamisítására, illetve jogtalan használatára, valamint az engedéllyel nem rendelkező személy által végzett minősítésre.

4. cikk

Ez a rendelet 1991. június 1-jén lép életbe.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 1991. február 13-án.

a Bizottság részéről

Ray Mac Sharry

a Bizottság tagja

[1] HL L 119., 1990.5.11., 32. o.

[2] HL L 123., 1981.5.7., 3. o.

[3] HL L 204., 1990.8.2., 45. o.

[4] HL L 91., 1989.4.4., 5. o.

[5] HL L 333., 1990.11.30., 30. o.

--------------------------------------------------